Die toekoms van ambagslui - Corona Krisissentrum
Tuis / COVID-19 / Die toekoms van ambagslui
Die toekoms van ambagslui
Daar is steeds wêreldwyd 'n tekort aan goed gekwalifiseerde ambagslui, wat beteken dat mense met hierdie vaardighede regoor die wêreld in groot aanvraag is.
Volgens Xpatweb se jongste verslag oor kritiek noodsaaklike vaardighede is daar ook in Suid-Afrika steeds 'n tekort aan goed gekwalifiseerde ambagslui. Xpatweb het 110 maatskappye, waaronder JSE-genoteerde maatskappye en multinasionale ondernemings in Afrika, ondervra vir die verslag.
"Die opvallendste sprong in die syfers is die aantal Suid-Afrikaanse maatskappye wat sukkel om ambagslui te werf. Die syfer het met 45% gestyg teenoor die vorige jaar," het Marisa Jacobs, immigrasiespesialis en direkteur by Xpatweb, gesê.
Ambagslui in Suid-Afrika het saam met twee ander beroepe die hoogste inkomste-trajek namate ondervinding opgedoen word. "Sweisers en ketelmakers het die hoogste aanvangsalarisse en beklee van die hoogste betaalde posisies, wat die behoefte aan bekwame ambagslui onderstreep," lui die verslag deur die outomatiese werwingsplatform Giraffe. "Dit druis ook in teen die persepsie dat handewerk nie 'n lewensvatbare loopbaanopsie is nie."
Ook van die regering se kant af word daar gereeld klem gelê op die tekort aan ambagslui. Nomalungelo Gina, adjunkminister van handel en nywerheid, het tydens 'n onlangse geleentheid gesê daar is 'n tekort aan ambagslui soos ketelmakers in ondernemings soos Eskom. "Daar is ook 'n tekort aan elektrisiëns, skrynwerkers, messelaars, sweisers, verwers, motorwerktuigkundiges en vele meer. Daar is 'n tekort aan hierdie vaardighede in die tersaaklike bedrywe, en die opsie om 'n eie onderneming te begin, word sterk aanbeveel."
In die nasionale vaardigheidsfonds se jaarverslag vir 2018/19 skryf Buti Manamela, adjunkminister van hoër onderwys, wetenskap en tegnologie, dat die opleiding en ontwikkeling van ambagslui 'n prioriteit sal bly in die regering se mediumtermyn- strategiese raamwerk vir die tydperk 2020-2025.
"Daar is 'n voortdurende behoefte aan goed gekwalifiseerde ambagslui om nywerhede te onderhou en ekonomiese groei in Suid-Afrika te ondersteun. In 'n reeks nasionale strategieë word die behoefte aan ambagslui verhoog en geïdentifiseer as 'n prioriteitsarea vir vaardigheidsontwikkeling."
Volgens Manamela maak die regering se Nasionale Ontwikkelingsplan daarvoor voorsiening dat die land teen 2030 minstens 30 000 gekwalifiseerde ambagslui per jaar moet lewer. Die regering wil die mylpaal egter nou teen einde Maart 2026 haal.
Ambagslui is noodsaaklik vir die land se strategiese infrastruktuurprojekte en 'n tekort aan ambagslui het ook 'n direkte invloed op die land se ekonomiese groei en werkskepping.
Nasionale vaardigheidsfonds-jaaverslag: http://www.dhet.gov.za/NSF%20DOCUMENTS/NSF%202018-19%20Annual%20Report.pdf